สินเชื่อบ้านครึ่งแรกจมตามน้ำ
เลื่อนราคาประเมินที่ไม่กระตุ้น แบงก์ชี้ช่วยลดภาระแค่หลักพัน
5 มี.ค. 2555

เลื่อนราคาประเมินที่ไม่กระตุ้น แบงก์ชี้ช่วยลดภาระแค่หลักพัน
แบงก์เผยสินเชื่อบ้านครึ่งปีแรกยังไม่สร่างไข้น้ำท่วม ชี้เลื่อนประเมินราคาที่ดินกระตุ้นไม่มาก เพราะลดค่าใช้จ่ายเฉลี่ยได้เพียงล้านละพันบาท 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า สินเชื่อที่อยู่อาศัยของธนาคารในไตรมาสแรกปีนี้จะเติบโตได้เพียง 1.5% เนื่องจากในช่วง 2 เดือนที่ผ่านมา ธนาคารยังทำยอดสินเชื่อได้ต่ำกว่าเป้าประมาณ 40% โดยมียอดโอนต่อเดือนอยู่ที่ 1,000-2,000 ล้านบาท จากปกติควรจะอยู่ที่ 3,000-4,000 ล้านบาทต่อเดือน
“สินเชื่อบ้านส่วนใหญ่เป็นการทำล่วงหน้าเอาไว้ 3 เดือน แต่ผลจากน้ำท่วมทำให้สินเชื่อไตรมาสแรกปีนี้จะยังอยู่ในภาวะช็อต ก่อนจะเริ่มฟื้นตัวในไตรมาส 2 ครึ่งปีแรกสินเชื่อจึงน่าจะโตได้ไม่เกิน 4.5%” นายชาติชาย กล่าว
นายชาติชาย กล่าวว่า แม้ว่าในช่วงครึ่งปีแรกธนาคารจะได้รับอานิสงส์จากการเลื่อนประเมินราคาที่ดินของกรมธนารักษ์ออกไป 6 เดือน แต่เชื่อว่าจะช่วยกระตุ้นยอดสินเชื่อได้ไม่มาก เนื่องจากสิทธิประโยชน์ค่าธรรมเนียมการโอนที่ลูกค้าจะได้รับนั้นคิดเป็นเพียง 0.1% ของราคาบ้าน
“ปกติราคาที่ดินโดยเฉลี่ยจะปรับขึ้นประมาณ 10% หากมีการโอนก่อนปรับราคาลูกค้าก็จะได้ประโยชน์ เพราะเสียค่าธรรมเนียมการโอนลดลง แต่ค่าธรรมเนียมส่วนนี้คิดเป็นเพียง 2.5% ของราคาบ้าน โดยผู้ซื้อและผู้ขายออกคนละครึ่ง ประโยชน์ที่คาดว่าจะได้จึงอยู่ที่ประมาณ 1,000 บาทต่อบ้านราคาบ้านทุกๆ 1 ล้านบาทเท่านั้น” นายชาติชาย กล่าว
อย่างไรก็ตาม ยังเชื่อว่าสินเชื่อบ้านปีนี้จะเติบโตได้เป็นไปตามเป้าที่ 12% เนื่องจากในไตรมาส 2 สินเชื่อจะกลับมาขยายตัวที่ 3% ขณะที่ในครึ่งปีหลังคาดว่าจะกลับมาขยายตัวที่ 8%
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า การเลื่อนประเมินราคาที่ดินจะส่งผลทางจิตวิทยาให้คนบางส่วนเร่งซื้อและโอนบ้านในครึ่งปีแรก แต่เชื่อว่าคงมีปริมาณไม่มากเพราะผลประโยชน์จากการประหยัดค่าใช้จ่ายค่าธรรมเนียมการโอนคิดเป็นสัดส่วนน้อยมาก ผู้ที่ได้ประโยชน์น่าจะเป็นกลุ่มผู้ประกอบการที่ต้องซื้อที่ดินเพื่อก่อสร้างโครงการใหม่มากกว่า
นายฐากร กล่าวว่า สินเชื่อที่อยู่อาศัยของธนาคาร 2 เดือนแรกเติบโตไปแล้ว 4,000 ล้านบาท จากเป้าทั้งปี 2.6 หมื่นล้านบาท
สำหรับงวดเดือน ม.ค.ที่ผ่านมายอดเงินให้สินเชื่อสุทธิของ 14 ธนาคารพาณิชย์มี 7.58 ล้านล้านบาท เพิ่มขึ้น 4.17 หมื่นล้านบาท จาก 7.53 ล้านล้านบาท ในสิ้นเดือน ธ.ค. 2554